**ΑΣΚΗΣΕΙΣ**

**Να βρείτε τα επίθετα και τις παθητικές μετοχές που υπάρχουν στο παρακάτω κείμενο, καθώς και τα ουσιαστικά που αυτά προσδιορίζουν.**

*Ο μικρός βοριάς βρίσκεται πεσμένος ανάσκελα και κοιτάζει τον καταγάλανο ουρανό, που πάνω του καλπάζουν λευκά χνουδάτα συννεφάκια. Τα ζωηρά αλογάκια του, ελεύθερα πια, τρέχουν στην ολάνθιστη πλαγιά κι οι πεταλούδες βρίσκουν την ευκαιρία να κάνουν μια βόλτα σκαρφαλωμένες πάνω τους. Το καμουτσίκι του είναι τυλιγμένο σε ένα αγκαθωτό κλαδί και, καθώς ο καημένος ο βοριάς απλώνει το χέρι του να το πιάσει, ένα θαρραλέο ζουζούνι ορμά και του αρπάζει το ατσάλινο σπαθάκι του. Πριν προλάβει να κάνει κάτι, βλέπει το μικρό πρασινωπό ζουζούνι να ζώνεται με καμάρι το σπαθί του και να φεύγει προς το διάσπαρτο από πολύχρωμα αγριολούλουδα κοντινό λόφο.*

|  |  |
| --- | --- |
| **Επίθετα και παθητικές μετοχές** | **Ουσιαστικά που προσδιορίζουν** |
| μικρός | βοριάς |
| πεσμένος | βοριάς |
| καταγάλανο | ουρανό |
| λευκά | συννεφάκια |
| χνουδάτα | συννεφάκια |
| ζωηρά | αλογάκια |
| ελεύθερα | αλογάκια |
| ολάνθιστη | πλαγιά |
| σκαρφαλωμένες | πεταλούδες |
| τυλιγμένο | καμουτσίκι |
| αγκαθωτό | κλαδί |
| ο καημένος | ο βοριάς |
| θαρραλέο | ζουζούνι |
| ατσάλινο | σπαθάκι |
| μικρό | ζουζούνι |
| πρασινωπό | ζουζούνι |
| διάσπαρτο | λόφο |
| πολύχρωμα | αγριολούλουδα |
| κοντινό | λόφο |

**Να συμπληρώσετε τα κενά των παρακάτω προτάσεων με τις παθητικές μετοχές των ρημάτων που βρίσκονται στις παρενθέσεις, βάζοντάς τες στο σωστό γένος, το σωστό αριθμό και τη σωστή πτώση:**

* Αφοσιωμένος (αφοσιώνομαι) στο τόσο πετυχημένο (πετυχαίνω) έργο του, ο λαμπρός εκείνος επιστήμονας έδινε πάντα κουράγιο σ’ όλους τους δυστυχισμένους (δυστυχώ) ανθρώπους.
* Οι γονείς του ήταν πολύ στενοχωρημένοι (στενοχωριέμαι), πικραμένοι (πικραίνομαι) και απογοητευμένοι (απογοητεύομαι) από τη συμπεριφορά του.
* Αν και έκανε ό,τι ήταν γραμμένο (γράφομαι) στο σημείωμα, δεν είχε τα αναμενόμενα (αναμένομαι) αποτελέσματα.
* Κάθε ενδιαφερόμενος (ενδιαφέρομαι) μπορεί να καταθέσει τα απαιτούμενα (απαιτούμαι) δικαιολογητικά στα γραφεία της Νομαρχίας.
* Οι οπλισμένοι (οπλίζομαι) άνθρωποι δεν ήξεραν ότι ο αετός είναι προστατευόμενο (προστατεύομαι) είδος.
* Η κοπέλα ήταν πολύ μπερδεμένη (μπερδεύομαι), καθώς δεν μπορούσε να βγάλει από τα ανακατεμένα (ανακατεύομαι) χαρτιά που ήταν πάνω στο κλειδωμένο(κλειδώνομαι) ντουλάπι.

**Να αλλάξετε τις παρακάτω προτάσεις, χρησιμοποιώντας τον αιτιολογικό σύνδεσμο *γιατί* και προσέχοντας πού θα βάλετε κόμμα:**

* Έχω πολλή δουλειά και δεν θα γυρίσω νωρίς.

Δεν θα γυρίσω νωρίς, γιατί έχω πολλή δουλειά.

* Δεν έγραψε καλά στο διαγώνισμα και στεναχωρήθηκε πολύ.

Στεναχωρήθηκε πολύ, γιατί δεν έγραψε καλά στο διαγώνισμα.

* Θα με καθυστερούσαν και τους απέφυγα.

Τους απέφυγα, γιατί θα με καθυστερούσαν.

* Δεν ήθελα να τον συναντήσω και έφυγα από το σπίτι.

Έφυγα από το σπίτι, γιατί δεν ήθελα να τον συναντήσω.

* Τον εντυπωσίασαν τα λόγια του και τον παρακολουθούσε με μεγάλη προσοχή.

Τον παρακολουθούσε με μεγάλη προσοχή, γιατί τον εντυπωσίασαν τα λόγια του.

* Η στάθμη της θάλασσας ανεβαίνει και οι παραθαλάσσιες πόλεις κινδυνεύουν να καταποντιστούν.

Οι παραθαλάσσιες πόλεις κινδυνεύουν να καταποντιστούν, γιατί η στάθμη της θάλασσας ανεβαίνει.

**Να υπογραμμίσεις τις αιτιολογικές προτάσεις που υπάρχουν στο παρακάτω κείμενο:**

*Λένε ότι ο Αρίων, που έμενε τον περισσότερο καιρό στην αυλή του Περίανδρου στην Κόρινθο, θέλησε να ταξιδέψει στην Ιταλία και στη Σικελία. Εκεί εργάστηκε για καιρό και κάποια στιγμή είπε να γυρίσει πίσω, γιατί είχε κάμει πια πολλά χρήματα. Έφυγε, λοιπόν, από τον Τάραντα, αλλά, επειδή δεν είχε εμπιστοσύνη παρά μόνο στους Κορίνθιους, ναύλωσε ένα κορινθιακό καράβι. Στο ταξίδι όμως οι Κορίνθιοι, επειδή κατάλαβαν πως ήταν πολύ πλούσιος, συνεννοήθηκαν να πετάξουν τον Αρίωνα στη θάλασσα, για να πάρουν τα χρήματά του. Ο Αρίων, καθώς κατάλαβε το σκοπό τους, τους ικέτευε να του χαρίσουν τη ζωή και να τους δώσει όλα όσα είχε. Δεν κατόρθωσε να τους πείσει και οι ναύτες τον διέταξαν να πηδήξει αμέσως στη θάλασσα. Επειδή δεν ήξερε τι άλλο να κάνει, ο Αρίων τους ζήτησε μια τελευταία χάρη: να σταθεί στο κατάστρωμα του πλοίου και να τραγουδήσει φορώντας τα καλύτερά του ρούχα και, όταν θα τελείωνε το τραγούδι, θα πηδούσε στη θάλασσα. Οι ναύτες συμφώνησαν αμέσως, γιατί θ’ άκουγαν τον καλύτερο τραγουδιστή του κόσμου…*